Broj: 711-I-1091-P-343-17/18-04-8

Zagreb, 13. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Roberta Marčelje, općinskog načelnika Općine Jelenje, na 18. sjednici, održanoj 13. srpnja 2018.g., donosi sljedeću**

**ODLUKU**

**Postupak za odlučivanje o sukobu interesa protiv dužnosnika Roberta Marčelje, općinskog načelnika Općine Jelenje, neće se pokrenuti, s obzirom da iz prikupljenih podataka i dostavljene dokumentacije ne proizlazi da je dužnosnik donošenjem odluke o imenovanju savjetnika načelnika za područje gospodarstva i poduzetništva te donošenjem odluke o imenovanju savjetnika načelnika za područje društvenih djelatnosti počinio moguću povredu odredbi ZSSI-a, niti moguću povredu načela postupanja dužnosnika.**

Obrazloženje

Povjerenstvo je 18. rujna 2017. g. zaprimilo neanonimnu prijavu mogućeg sukoba interesa dužnosnika Roberta Marčelje, općinskog načelnika Općine Jelenje, koja je zaprimljena u knjizi ulazne pošte pod brojem: 711-U-5871-P-343/17-01-5, povodom koje se vodi predmet broj: P-343/17. Sukladno članku 39. stavku 4. ZSSI-a podnositelju prijave jamči se zaštita anonimnosti.

 U predmetnoj prijavi u bitnome se navodi kako je odlukom dužnosnika Roberta Marčelje Miljenko Fičor imenovan savjetnikom načelnika za gospodarstvo i poduzetništvo, koji će, prema odredbama navedene odluke, obavljati poslove i zadatke vezane uz gospodarstvo, poduzetništvo proračun i financije. Podnositelj prijave navodi da Statut Općine Jelenje propisuje da općinski načelnik posebnom odlukom može osnovati Savjet Općinskog načelnika odnosno savjetnike, i to savjetnika za područje društvenih djelatnosti, savjetnika za područje urbanizma i prostornog planiranja i savjetnika za područje gospodarstva i poduzetništva. Podnositelj prijave smatra da proširenjem područja savjetovanja savjetnika načelnika Miljenka Fičora na proračun i financije, dužnosnik Robert Marčelja došao u sukob interesa.

U prijavi se dalje se navodi da je uz to Općinsko vijeće Općine Jelenje Miljenka Fičora izabralo za predsjednika Odbora za proračun i financije te da time istodobno obavlja funkcije u predstavničkoj i izvršnoj vlasti. Dalje se u prijavi navodi da je dužnosnik Robert Marčelja za savjetnika načelnika za područje društvenih djelatnosti imenovao Marka Kovačića, koji je istodobno predsjednik udruge, Dobrovoljnog vatrogasnog društva „Ivan Zoretić Španac“ te podnositelj prijave smatra da imenovani, kao član udruge koja ulazi u okvir društvenih djelatnosti, ne može istodobno obavljati funkciju savjetnika načelnika za područje društvenih djelatnosti, odnosno da je takvim imenovanjem dužnosnik Robert Marčelja došao u sukob interesa.

Uvidom u registar dužnosnika, koji ustrojava i vodi Povjerenstvo, utvrđeno je da Robert Marčelja dužnost općinskog načelnika Općine Jelenje obnaša od 8. lipnja 2017. g. Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici te je stoga dužnosnik Robert Marčelja, povodom obnašanja dužnosti općinskog načelnika Općine Jelenje obvezan postupati sukladno odredbama ZSSI-a.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je radi provjere osnovanosti i vjerodostojnosti navoda iz podnesene neanonimne prijave te stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, izvršilo uvid u odluku općinskog načelnika o imenovanju Miljenka Fičora savjetnikom načelnika te je utvrdilo da je Odlukom općinskog načelnika Općine Jelenje, klasa: 023-05/17-01/1, urbroj: 2170-04-01-17-01-2 od 30. lipnja 2017. g. Miljenko Fičor imenovan savjetnikom načelnika za područje gospodarstva i poduzetništva. Točkom II. stavkom 1. Odluke utvrđeno je da će savjetnik obavljati poslove i zadatke vezane uz gospodarstvo, poduzetništvo, proračun i financije. Točkom III. stavkom 1.Odluke utvrđeno je da savjetnik za obavljanje gore navedenih poslova ima pravo na bruto mjesečnu naknadu u iznosu od 4.500,00 kn. Uvidom u Odluku Općinskog vijeća od 10. kolovoza 2017. g. („Službene novine Općine Jelenje“ broj 1. od 14. kolovoza 2017. g.) utvrđeno je da je Miljenko Fičor izabran za člana Odbora za proračun i financije.

Člankom 32. stavkom 1. Statuta Općine Jelenje („Službene novine Primorsko-goranske županije“, broj 33/09., 13/13., 6/16. i 17/17.) propisano je da općinski načelnik može osnovati posebnom Odlukom Savjet Općinskog načelnika odnosno savjetnike za određene poslove iz samoupravnog djelokruga Općine i to kao slijedi: - savjetnik za područje društvenih djelatnosti, savjetnik za područje urbanizma i savjetnik za područje gospodarstva i poduzetništva. Člankom 32. stavkom 2. navedenog Statuta propisano je da članovi Savjeta općinskog načelnika ostvaruju pravo na naknadu za obavljanje poslova u skladu s posebnom odlukom općinskog načelnika.

Člankom 34. podstavkom 6. Poslovnika o radu Općinskog vijeća Općine Jelenje je propisano da je Odbor za proračun i financije stalno radno tijelo Općinskog vijeća. Člankom 38. stavkom 1. navedenog Poslovnika propisano je da Odbor za proračun i financije ima predsjednika i 2 člana, koji se biraju iz redova članova Općinskog vijeća iz reda stručnjaka.

Uvidom u Odluku općinskog načelnika Općine Jelenje, klasa: 023-05/17-01/1 urbroj: 2170-04-01-17-01-1 od 30. lipnja 2017. g. utvrđeno je da je Marko Kovačić imenovan savjetnikom načelnika za područje društvenih djelatnosti. Točkom III. stavkom 1. navedene Odluke utvrđeno je da savjetnik neće primati nikakvu naknadu, već će navedene poslove obavljati na dobrovoljnoj osnovi (volonterski).

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu ovog Zakona osobe navedene u stavku 2. istog članka (osobe s dužnosnikom povezane na temelju krvnog i tazbinskog srodstva) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. ZSSI-a propisana su zabranjena djelovanja dužnosnika.

Iz gore navedenih činjenica, koje se odnose na imenovanje Miljenka Fičora savjetnikom općinskog načelnika Općine Jelenje za područje gospodarstva i poduzetništva, na izbor Miljenka Fičora u Odbor za proračun i financije Općinskog vijeća Općine Jelenje te na imenovanje Marka Kovačića savjetnikom općinskog načelnika Općine Jelenje za područje društvenih djelatnosti, ne proizlazi zaključak da je dužnosnik Robert Marčelja samim imenovanjem navedenih osoba na gore navedene funkcije djelovao u korist vlastitog privatnog interesa suprotno javnom interesu Općine Jelenje u smislu ZSSI-a te time ostvario neko od zabranjenih djelovanja dužnosnika koje bi predstavljalo situaciju sukoba interesa. Iz navedenog ne proizlazi zaključak da je postojao privatni interes Miljenka Fičora i Marka Kovačića kojem bi dužnosnik Robert Marčelja pogodovao nekim od zabranjenih djelovanja dužnosnika, čime bi se gore navedene osobe prema konkretnim osnovama i okolnostima mogle opravdano smatrati s dužnosnikom Robertom Marčeljom povezanim osobama, a čime bi zabranjeno djelovanje dužnosnika Roberta Marčelje predstavljalo situaciju sukoba interesa u smislu ZSSI-a.

Odluka o tome je li došlo do povrede obveza općinskog načelnika Roberta Marčelje prilikom donošenja odluka o proširenju područja savjetovanja za Miljenka Fičora i imenovanju Marka Kovačića savjetnikom načelnika za područje društvenih djelatnosti u smislu propisa o lokalnoj i područnoj (regionalnoj) samoupravi, nije u djelokrugu rada i nadležnosti Povjerenstva, već je u nadležnosti tijela koja vrše nadzor i odlučuju o odgovornosti općinskog načelnika sukladno propisima s područja lokalne i područne (regionalne) samouprave i općim aktima Općine Jelenje te sukladno eventualnim aktima Općine Jelenje koji reguliraju nespojivost funkcija.

S obzirom da iz navoda podnesene prijave, priložene dokumentacije i prikupljenih podataka Povjerenstvo nije steklo saznanja iz kojih bi proizlazilo da je u postupanju prijavljenog dužnosnika došlo do moguće povrede odredbi ZSSI-a niti do moguće povrede načela postupanja dužnosnika, Povjerenstvo je donijelo odluku kako što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Robert Marčelja, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana